Document ID: 32013D0136

VYKONÁVACIE ROZHODNUTIE KOMISIE
z 15. marca 2013,
ktorým sa ukončuje prešetrovanie začaté vykonávacím rozhodnutím 2012/161/EÚ, pokiaľ ide o účinné vykonávanie Jednotného dohovoru Organizácie Spojených národov o omamných látkach v Bolívii
[oznámené pod číslom C(2013) 1422]
(Iba španielske znenie je autentické)
(2013/136/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EÚ) č. 732/2008 z 22. júla 2008, ktorým sa uplatňuje systém všeobecných colných preferencií na obdobie od 1. januára 2009 do 31. decembra 2011 a ktorým sa menia a dopĺňajú nariadenia (ES) č. 552/97, (ES) č. 1933/2006 a nariadenia Komisie (ES) č. 1100/2006 a (ES) č. 964/2007 (1), a najmä na jeho článok 19 ods. 2,
po porade s Výborom pre všeobecné preferencie,
keďže:
(1)
Dňa 20. marca 2012 Komisia začala prešetrovanie podľa článku 17 ods. 2 nariadenia (ES) č. 732/2008 (ďalej len „nariadenie o VSP“), pokiaľ ide o účinné vykonávanie Jednotného dohovoru Organizácie Spojených národov o omamných látkach v Mnohonárodnostnom štáte Bolívia (ďalej len „Bolívia“) prostredníctvom uverejnenia vykonávacieho rozhodnutia Komisie 2012/161/EÚ (2).
(2)
Cieľom prešetrenia bolo určiť, či by sa osobitné stimulačné opatrenie pre trvalo udržateľný rozvoj a dobrú správu vecí verejných, ktoré je udelené Bolívii, nemalo podľa ustanovení obsiahnutých v článku 15 ods. 2 súčasného nariadenia o VSP zrušiť.
(3)
V súlade s článkom 18 ods. 1 nariadenia o VSP bolo 20. marca 2013 uverejnené oznámenie o začatí prešetrovania v Úradnom vestníku Európskej únie (3).
(4)
Dňa 3. apríla 2012 Európska komisia vyzvala vládu Bolívie, aby do štyroch mesiacov odo dňa uverejnenia oznámenia v úradnom vestníku predložila všetky informácie a pripomienky dôležité na účely prešetrovania. Komisia poslala vláde Bolívie aj dotazník o vykonávaní Jednotného dohovoru Organizácie Spojených národov o omamných látkach (ďalej len „Jednotný dohovor OSN“).
(5)
Vláda Bolívie poskytla svoje pripomienky v podobe odpovede na dotazník v príslušnej časovej lehote.
(6)
Komisia analyzovala obsah odpovede na dotazník a poslala vláde Bolívie žiadosť o ďalšie objasnenie niektorých informácií. Bolívijská strana odpovedala na túto žiadosť v riadnom čase a poskytla požadované objasnenia.
(7)
Komisia požadovala aj všetky informácie, ktoré považovala za potrebné, vrátane výsledkov Správy Úradu Organizácie Spojených národov pre drogy a kriminalitu (UNODC) za rok 2012 o pestovaní koky v Bolívii.
(8)
Pri analýze zaslanej odpovede na dotazník a dostupných informácií si Komisia všimla, že v príslušných právnych predpisoch Bolívie nedošlo od vypovedania Jednotného dohovoru OSN, ktoré nadobudlo účinnosť 1. januára 2012, k žiadnej podstatnej zmene.
(9)
Z analýzy odpovede na dotazník a z dostupných informácií vyplýva, že v období, ktoré nasledovalo po vypovedaní Jednotného dohovoru OSN, bolívijská vláda nezmenila svoj prístup k riešeniu otázky výroby nezákonných drog, obchodovaniu s nimi a ich užívaniu.
(10)
Podľa informácií, ktoré sú zahrnuté v odpovedi na dotazník, a podľa všetkých Komisii dostupných informácií má Bolívia zavedený súbor legislatívnych nástrojov a inštitúcií na boj proti výrobe nezákonných drog, obchodovaniu s nimi a ich užívaniu. Bolívia je zmluvnou stranou medzinárodných dohôd, ktorých cieľom je bojovať proti výrobe a dodávke nezákonných drog.
(11)
Preto sa dospelo k záveru, že Komisia nemá k dispozícii žiadne informácie, ktoré by naznačovali, že právne predpisy a postupy zabraňujú bolívijským orgánom vo vykonávaní pravidiel Jednotného dohovoru OSN.
(12)
Komisia získala informáciu, že k 10. januáru 2013 nevyjadrili námietku voči žiadosti Bolívie o opätovné pristúpenie k Jednotnému dohovoru OSN s výhradou tradičného použitia listov koky (najmä ich žuvania a použitia na lekárske účely) viac ako dve tretiny zmluvných štátov Jednotného dohovoru OSN. Od 10. februára 2013 preto Bolívia znovu pristúpila k Jednotnému dohovoru OSN.
(13)
Komisia sa nazdáva, že vnútroštátne právne predpisy Bolívie zahŕňajú Jednotný dohovor OSN a že vláda Bolívie účinne vykonáva svoje právne predpisy týkajúce sa nezákonných drog.
(14)
V dôsledku toho v súlade s ustanoveniami obsiahnutými v článku 15 ods. 2 nariadenia o VSP Komisia dospela k záveru, že dočasné zrušenie osobitného stimulačného opatrenia pre trvalo udržateľný rozvoj a dobrú správu vecí verejných nie je opodstatnené a že prešetrovanie sa má ukončiť.
(15)
Opatrenia stanovené v tomto rozhodnutí sú v súlade so stanoviskom Výboru pre všeobecné preferencie,
PRIJALA TOTO ROZHODNUTIE:
Článok 1
Prešetrovanie začaté vykonávacím rozhodnutím 2012/161/EÚ, pokiaľ ide o účinné vykonávanie Jednotného dohovoru Organizácie Spojených národov o omamných látkach v Bolívii, sa týmto ukončuje.
Článok 2
Toto rozhodnutie je určené Mnohonárodnostnému štátu Bolívia.
V Bruseli 15. marca 2013

Labels: 19
5
10
0
18